Diari Oficial de la Generalitat Valenciana


Sumari del DOGV 3757, del 25-05-2000 (2000/3607)

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació número 5 i 6 de les normes subsidiàries d'Albalat de la Ribera.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   3757

Data del DOGV
:   25-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3607


Data del document
:   29-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Albalat de la Ribera
    * pla d'urbanisme

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació número 5 i 6 de les normes subsidiàries d'Albalat de la Ribera. [2000/A3607]
  
Vist l'expedient tramés per l'Ajuntament d'Albalat de la Ribera que fa referència a la modificació número 5 i 6 de les normes subsidiàries, i de conformitat amb els següents
  
Antecedents de fet
  
1. El projecte se sotmet a informació pública mitjançant acord del ple de l'Ajuntament en la sessió celebrada els dies 26 de juliol de 1999 i 27 de setembre de 1999. Després del període d'exposició pública, en el qual es van presentar tres al·legacions, el va aprovar provisionalment el mateix òrgan el 30 de novembre de 1999.
  
Per l'Acord de l'Alcaldia de 17 de març de 2000, es va aprovar l'esmena de deficiències detectades en la Comissió Informativa de la Comissió Territorial d'Urbanisme de 28 de febrer de 2000, i s'acorda que aquesta resolució haurà de ser ratificada en el pròxim ple que se celebre.
  
2. El projecte consta de memòria i plànols.
  
3. L'objecte de la modificació és:
  
3.1 La reclassificació d'una illa classificada per les normes subsidiàries vigents com a sòl industrial, que passa a sòl per a dotacions escolars. Aquesta modificació comporta l'ampliació de l'illa cap al límit sud, a fi que el sequiol de Gasparo se situe en el vial. Aquest excés de superfície permet segregar una xicoteta parcel·la al costat oest que manté l'ús industrial atés que té edificacions consolidades. En el costat est se segrega una segona illa de 3.300 metres quadrats, que es qualifica de jardí públic.
  
3.2 L'illa delimitada pels carrers Mare de Déu del Pilar, Algemesí, Dula i en projecte, qualificada de magatzems i serveis, queda requalificada a ús residencial entre mitgeres-eixample, en una franja de 16,90 metres de profunditat en tot el costat del carrer Mare de Déu del Pilar, que està ocupat per uns habitatges amb una antiguitat superior a 30 anys, que per error van quedar fora d'ordenació.
  
3.3 Reducció de l'amplària del carrer Bonaire en el tram més llarg, en la confluència amb el carrer Ample de Sueca, fins al carrer Canaleta, amb una amplària de 8 metres. Es justifica perquè el carrer Bonaire, en el tram més llarg té una amplària de 8 metres, per la qual cosa es prolonga l'amplària actual i d'aquesta forma s'obvia la necessitat d'expropiació d'un habitatge fora d'ordenació.
  
3.4 Requalificació de sòl urbà residencial entre mitgeres-eixample, ocupat per un edifici-magatzem, i passar-lo a sòl urbà dotacional. Està situat en l'illa entre el carrer Delme, Gran Via del País Valencià i carrer Séquia. Es justifica en la posició estratègica en relació amb els edificis veïns, i s'elimina el problema de l'aparent degradació de la zona. Es preveu un ús per a aquest de museu local, centre de joventut i parada d'estació d'autobusos.
  
4. Durant la tramitació de l'expedient s'ha sol·licitat un informe a la Conselleria de Cultura, Educació i Ciència, amb data 3 de gener de 2000, sense que haja sigut emés fins ara.
  
5. Albalat de la Ribera té normes subsidiàries aprovades definitivament per la Comissió Territorial d'Urbanisme el 27 de juliol de 1992.
  
6. La Comissió Informativa de la Comissió Territorial d'Urbanisme de València, en la sessió celebrada el 23 de febrer de 2000, va emetre un informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
7. La Comissió Territorial d'Urbanisme, en la sessió celebrada el 28 de febrer de 2000, va acordar suspendre l'aprovació definitiva de la modificació número 5 i 6 de les normes subsidiàries d'Albalat de la Ribera, fins que s'esmenen les deficiències relatives a la falta de concreció de la zona verda i l'aparcament, i la afectació del camí ramader en la modificació 1, la compensació de l'increment d'aprofitament lucratiu en la modificació 2, la falta de localització, el tractament singular i la compensació de l'increment d'aprofitament privat en la modificació 3, i la concreció de l'ús dotacional en la modificació 4.
  
8. La Comissió Informativa de la Comissió Territorial d'Urbanisme de València, en la sessió celebrada el 23 de març de 2000, va emetre un informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
2. La documentació està completa, als efectes del compliment del que estableix l'article 27 de la LRAU,
  
3. Quant a la modificació 1, es considera justificada i d'acord amb les exigències urbanístiques. S'ha optat per la dotació de jardí públic en la parcel·la abans prevista com a aparcament i zona verda. Quant a l'afectació del camí ramader Sendera d'Alginet i Algemesí, amb una amplària legal de 20,89 metres, ja que no hi ha delimitació, considera la corporació que el centre d'aquest es troba en una séquia situada al nord, a 10,45 metres del límit de la parcel·la, zona ocupada pel vial que el circumda en la zona nord esmentada. No obstant això, entén la solució proposada que aquest camí ramader té cabuda, no únicament en el vial esmentat, sinó en tota la zona de protecció viària, amb una amplària de 70 m, classificada en aquesta zona.
  
4. La modificació 2 comporta un augment de l'aprofitament lucratiu privat la compensació del qual ha sigut justificada com cal d'acord amb l'article 55 de la LRAU.
  
5. La modificació 3 també comporta un augment de l'aprofitament lucratiu que es troba igualment compensat d'acord amb el mateix article 55 LRAU. Es tracta d'una modificació que no afecta l'ordenació estructural per la qual cosa correspon a la corporació valorar-ne la conveniència.
  
6. La modificació 4 comporta la qualificació de la parcel·la i afecta aquesta per a qualsevol de les dotacions següents: ED (educatiu cultural), RD (esportiu recreatiu), o ID (infraestructura-servei urbà) d'acord amb el que estableix l'article 30 del Reglament de Planejament.
  
7. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de normes subsidiàries de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha exposat, la Comissió Territorial d'Urbanisme, en la sessió celebrada el 29 de març de 2000, acorda:
  
Aprovar definitivament la modificació números 5 i 6 de les normes subsidiàries d'Albalat de la Ribera.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció d'aquesta notificació.
  
Tot això, sense perjudici que es puga interposar qualsevol altre recurs que es considere oportú.
  
València, 29 de març de 2000.- El secretari de la Comissió Territorial d'Urbanisme: José Manuel Palau Navarro.